Document ID: 32012R0651

Reference:
27.7.2012
MT
Il-Ġurnal Uffiċjali tal-Unjoni Ewropea
L 201/135
REGOLAMENT (UE) Nru 651/2012 TAL-PARLAMENT EWROPEW U TAL-KUNSILL
tal-4 ta’ Lulju 2012
dwar il-ħruġ tal-muniti tal-euro
IL-PARLAMENT EWROPEW U L-KUNSILL TAL-UNJONI EWROPEA,
Wara li kkunsidraw it-Trattat dwar il-Funzjonament tal-Unjoni Ewropea, u b'mod partikolari l-Artikolu 133 tiegħu,
Wara li kkunsidraw il-proposta mill-Kummissjoni Ewropea,
Wara li l-abbozz tal-att leġiżlattiv intbagħat lill-parlamenti nazzjonali,
Wara li kkunsidraw l-Opinjoni tal-Bank Ċentrali Ewropew (1),
Filwaqt li jaġixxu skont il-proċedura leġislattiva ordinarja (2),
Billi:
(1)
Il-konklużjonijiet tal-Kunsill tat-23 ta’ Novembru 1998 u tal-5 ta’ Novembru 2002 dwar il-muniti tal-euro maħsuba għall-kollezzjoni, ir-Rakkomandazzjoni tal-Kummissjoni 2009/23/KE tad-19 ta’ Diċembru 2008 dwar linji gwida komuni għall-uċuħ nazzjonali u l-ħruġ ta’ muniti tal-euro maħsuba għaċ-ċirkolazzjoni (3), approvata mill-konklużjonijiet tal-Kunsill tal-10 ta’ Frar 2009, u r-Rakkomandazzjoni tal-Kummissjoni 2010/191/UE tat-22 ta’ Marzu 2010 dwar il-firxa u l-effetti tal-valuta legali tal-karti tal-flus u l-muniti tal-euro (4), jirrakkomandaw prattika fir-rigward tal-ħruġ ta’ muniti tal-euro maħsuba għaċ-ċirkolazzjoni, inklużi muniti tal-euro kommemorattivi, u konsultazzjoni qabel il-qerda ta’ muniti tal-euro li jkunu tajbin għaċ-ċirkolazzjoni u l-użu ta’ muniti tal-euro għall-kolletturi.
(2)
In-nuqqas tad-dispożizzjonijiet obbligatorji għall-ħruġ ta’ muniti tal-euro jista' jirriżulta fi prattika differenti bejn Stat Membru u ieħor u ma jwassalx għal qafas integrat biżżejjed għall-munita waħdanija. Fl-interessi tat-trasparenza u taċ-ċertezza legali, hu għalhekk neċessarju li jiġu introdotti regoli li jorbtu dwar il-ħruġ ta’ muniti tal-euro.
(3)
Skont ir-Regolament tal-Kunsill (KE) Nru 974/98 tat-3 ta’ Mejju 1998 dwar l-introduzzjoni tal-euro (5), il-muniti denominati fl-euro u ċ-ċenteżmi u li jikkonformaw mad-denominazzjonijiet u l-ispeċifikazzjonijiet tekniċi stipulati mill-Kunsill għandhom l-istatus ta’ munita legali fl-Istati Membri kollha li l-munita tagħhom hija l-euro. Id-denominazzjonijiet u l-ispeċifikazzjonijiet tekniċi ta’ muniti tal-euro huma stipulati fir-Regolament tal-Kunsill (KE) Nru 975/98 tat-3 ta’ Mejju 1998 dwar denominazzjonijiet u speċifikazzjonijiet tekniċi tal-muniti tal-euro maħsuba għaċ-ċirkolazzjoni (6).
(4)
L-Istati Membri li l-munita tagħhom hija l-euro għandhom ikunu jistgħu joħorġu wkoll muniti ta’ żewġ euro kommemorattivi għaċ-ċirkolazzjoni sabiex jiċċelebraw avvenimenti speċifiċi, skont il-limiti ffissati kull sena u li jkunu applikabbli għal kull Stat Membru li joħorġ il-muniti fir-rigward tan-numru ta’ ħruġ ta’ tali muniti li jinħarġu. Huwa neċessarju li jiġu stabbiliti ċerti limiti fuq il-volumi għall-muniti tal-euro kommemorattivi biex ikun żgurat li dawn il-muniti jibqgħu perċentwal żgħir mill-għadd totali tal-muniti ta’ żewġ euro fiċ-ċirkolazzjoni. Dawn il-limiti fuq il-volumi għandhom, madankollu, jippermettu l-ħruġ ta’ volum ta’ muniti biżżejjed li jiżgura li l-muniti tal-euro kommemorattivi jistgħu jiċċirkolaw b'mod effettiv.
(5)
L-Istati Membri li l-munita tagħhom hija l-euro għandhom ikunu jistgħu joħorġu muniti tal-euro għall-kolletturi, li ma jkunux maħsuba għaċ-ċirkolazzjoni u li għandhom ikunu jistgħu jintgħarfu mingħajr diffikultà mill-muniti tal-euro fiċ-ċirkolazzjoni. Il-muniti tal-euro għall-kolletturi għandu jkollhom status ta’ munita legali biss fl-Istat Membru li joħroġhom u ma għandhomx jinħarġu bil-ħsieb li jidħlu fiċ-ċirkolazzjoni.
(6)
Huwa kunsiljabbli li jittieħed kont tal-ħruġ tal-muniti tal-euro għall-kolletturi fil-volum ta’ muniti li jiġi approvat mill-Bank Ċentrali Ewropew, iżda dan għandu jsir fuq bażi globali milli għal kull ħarġa individwali.
(7)
L-użu ta’ denominazzjoni differenti ta’ muniti tal-euro u ta’ karti tal-flus tal-euro, kif attwalment imfasslin, għandu jiġi eżaminat perjodikament u bir-reqqa mill-istituzzjonijiet kompetenti fid-dawl tal-kriterji tal-ispejjeż u ta’ aċċettabbiltà pubblika. B'mod partikolari, il-Kummissjoni għandha tagħmel stima tal-impatt fuq il-ħruġ kontinwat tal-muniti ta’ ċenteżmu u ta’ żewġ ċenteżmi.
(8)
Sabiex ikun evitat li muniti tal-euro li jkunu tajbin għaċ-ċirkolazzjoni jinqerdu minn Stat Membru wieħed waqt li jista' jkun hemm il-ħtieġa ta’ dawn il-muniti fi Stat Membru ieħor, l-Istati Membri għandhom jikkonsultaw lil xulxin qabel jinqerdu dawn il-muniti,
ADOTTAW DAN IR-REGOLAMENT:
Artikolu 1
Definizzjonijiet
Għall-finijiet ta’ dan ir-Regolament, id-definizzjonijiet li ġejjin għandhom japplikaw:
(1)
“muniti għaċ-ċirkolazzjoni” tfisser muniti tal-euro maħsuba għaċ-ċirkolazzjoni, li d-denominazzjonijiet u l-ispeċifikazzjonijiet tekniċi tagħhom huma stipulati fir-Regolament (KE) Nru 975/98;
(2)
“muniti kommemorattivi” tfisser muniti għaċ-ċirkolazzjoni, li huma maħsuba biex jikkommemoraw suġġett speċifiku kif speċifikat fl-Artikolu 1h tar-Regolament (KE) Nru 975/98;
(3)
“muniti għall-kolletturi” tfisser muniti tal-euro maħsuba għall-kollezzjoni li ma jkunux maħruġin sabiex jidħlu fiċ-ċirkolazzjoni.
Artikolu 2
Tipi ta’ muniti tal-euro
1.   L-Istati Membri jistgħu joħorġu żewġ tipi ta’ muniti tal-euro: muniti għaċ-ċirkolazzjoni u muniti għall-kolletturi.
2.   Il-Kummissjoni għandha tagħmel stima tal-impatt fuq il-ħruġ kontinwat tal-muniti ta’ ċenteżmu u ta’ żewġ ċenteżmi. Dik l-istima ta’ impatt għandha tinkludi analiżi fir-rigward tal-benefiċċji korrispondenti għall-ispejjeż li tqis l-ispejjeż reali tal-produzzjoni ta’ dawk il-muniti fl-isfond tal-valur u l-benefiċċji tagħhom.
Artikolu 3
Ħruġ tal-muniti għaċ-ċirkolazzjoni
1.   Il-muniti għaċ-ċirkolazzjoni għandhom jinħarġu u jiddaħħlu fiċ-ċirkolazzjoni fil-valur nominali tagħhom.
2.   Proporzjon minuri, li ma jaqbiżx il-5 % tal-valur nett totali kumulat u tal-volum tal-muniti għaċ-ċirkolazzjoni maħruġin minn Stat Membru, b'kont meħud biss tas-snin ta’ ħruġ nett pożittiv, jista' jitqiegħed fis-suq b'valur nominali ogħla jekk dan ikun ġustifikat mill-kwalità speċjali tal-munita, minn preżentazzjoni f'pakkett speċjali jew minn kwalunkwe servizz addizzjonali pprovdut.
Artikolu 4
Ħruġ tal-muniti tal-euro kommemorattivi
1.   Kull Stat Membru li l-munita tagħhom hija l-euro jista' joħroġ biss żewġ muniti kommemorattivi fis-sena, għajr fejn:
(a)
jinħarġu b'mod kollettiv muniti kommemorattivi mill-Istati Membri kollha li l-munita tagħhom hija l-euro; jew
(b)
tinħareġ munita kommemorattiva fl-okkażjoni ta’ post temporanju vakanti jew ta’ kariga provviżorja tal-funzjoni ta’ Kap tal-Istat.
2.   L-għadd totali ta’ muniti kommemorattivi imqiegħda fiċ-ċirkolazzjoni għal kull ħarġa individwali ma għandux jaqbeż l-ogħla limitu mit-tnejn li ġejjin:
(a)
0,1 % tal-għadd nett totali kumulat tal-muniti ta’ żewġ euro mdaħħla fiċ-ċirkolazzjoni mill-Istati Membri kollha li l-munita tagħhom hija l-euro sal-bidu tas-sena qabel is-sena ta’ ħruġ tal-munita kommemorattiva; dan il-limitu jista' jogħla għal 2,0 % tal-għadd nett totali kumulat tal-muniti ta’ żewġ euro tal-Istati Membri kollha li l-munita tagħhom hija l-euro jekk ikun kommemorat suġġett ampjament rikonoxxut u ferm simboliku, li f'każ bħal dan, l-Istat Membru li jagħmel il-ħarġa għandu joqgħod lura milli jniedi munita kommemorattiva oħra li tuża l-limitu miżjud matul l-erba' snin sussegwenti u għandu jagħti r-raġunijiet għala għażel il-limitu miżjud; jew
(b)
5,0 % tal-għadd nett totali kumulat tal-muniti ta’ żewġ euro mdaħħla fiċ-ċirkolazzjoni mill-Istat Membru kkonċernat sal-bidu tas-sena qabel is-sena ta’ ħruġ tal-munita kommemorattiva.
3.   Id-deċiżjoni jekk isirx il-ħruġ ta’ muniti kommemorattivi b'disinn komuni, maħruġin b'mod kollettiv mill-Istati Membri kollha li l-munita tagħhom hija l-euro, għandu jittieħed mill-Kunsill. Id-drittijiet ta’ vot tal-Istati Membri li l-munita tagħhom mhijiex l-euro għandhom ikunu sospiżi għall-adozzjoni ta’ din id-deċiżjoni.
Artikolu 5
Ħruġ tal-muniti għall-kolletturi
1.   Il-muniti għall-kolletturi għandhom ikollhom l-istatus ta’ munita legali biss fl-Istat Membru li joħroġhom.
L-identità tal-Istat Membru li jagħmel il-ħarġa għandha tkun rikonoxxibbli b'mod ċar u faċli fuq il-munita.
2.   Sabiex ikunu faċilment distingwibbli mill-muniti għaċ-ċirkolazzjoni, il-muniti għall-kolletturi għandhom jissodisfaw il-kriterji kollha li ġejjin:
(a)
il-valur nominali tagħhom għandu jkun differenti mill-valuri nominali tal-muniti għaċ-ċirkolazzjoni;
(b)
l-immaġni tagħhom m'għandhiex tkun simili għan-naħat komuni ta’ muniti għaċ-ċirkolazzjoni, u jekk l-immaġini tagħhom tkun simili għal xi naħa nazzjonali ta’ muniti għaċ-ċirkolazzjoni, l-apparenza globali tagħhom tkun xorta waħda faċilment distingwibbli;
(c)
il-lewn, id-dijametru u l-piż tagħhom għandhom ivarjaw b'mod sinifikanti mill-muniti għaċ-ċirkolazzjoni fir-rigward ta’ mill-anqas tnejn minn dawn it-tliet karatterstiċi; id-differenza għandha titqies bħala sinifikanti jekk il-valuri inklużi t-tolleranzi jkunu barra mill-firxiet ta’ tolleranzi stabbiliti għall-muniti għaċ-ċirkolazzjoni; u
(d)
xifirhom ma għandux ikollu forma ta’ arzell jew forma ta’ “fjura Spanjola”.
3.   Il-muniti għall-kolletturi jistgħu jitqiegħdu fis-suq fil-valur nominali tagħhom jew f'valur ogħla.
4.   Għandu jittieħed kont tal-ħarġiet tal-muniti għall-kolletturi fuq bażi globali fid-dawl tal-volum tal-ħruġ ta’ muniti li għandu jiġi approvat mill-Bank Ċentrali Ewropew.
5   L-Istati Membri għandhom jieħdu l-miżuri kollha xierqa sabiex jiskuraġġixxu l-użu ta’ muniti għall-kolletturi bħala mezz ta’ ħlas.
Artikolu 6
Konsultazzjoni qabel il-qerda tal-muniti fiċ-ċirkolazzjoni
Qabel jinqerdu l-muniti għaċ-ċirkolazzjoni li ma jkunux muniti tal-euro li mhumiex tajba għaċ-ċirkolazzjoni fis-sens tal-Artikolu 2(b) tar-Regolament (UE) Nru 1210/2010 tal-Parlament Ewropew u tal-Kunsill tal-15 ta’ Diċembru 2010 li jikkonċerna l-awtentikazzjoni tal-muniti tal-euro u t-trattament ta’ muniti tal-euro li mhumiex tajba għaċ-ċirkolazzjoni (7), l-Istati Membri għandhom jikkonsultaw lil xulxin permezz tas-sottokumitat rilevanti tal-Kumitat Ekonomiku u Finanzjarju u jinformaw lid-diretturi taz-zekek tal-Istati Membri li l-munita tagħhom hija l-euro.
Artikolu 7
Dħul fis-seħħ
Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
Huwa għandu jorbot fl-intier tiegħu u japplika direttament fl-Istati Membri skont it-Trattati.
Magħmul fi Strasburgu, l-4 ta’ Lulju 2012.
Għall-Parlament Ewropew
Il-President
M. SCHULZ
Għall-Kunsill
Il-President
A. D. MAVROYIANNIS
(1)  ĠU C 273, 16.9.2011, p. 2.
(2)  Il-Pożizzjoni tal-Parlament Ewropew tat-22 ta’ Mejju 2012 (għadha mhijiex ippubblikata fil-Ġurnal Uffiċjali) u d-Deċiżjoni tal-Kunsill tas-26 ta’ Ġunju 2012.
(3)  ĠU L 9, 14.1.2009, p. 52.
(4)  ĠU L 83, 30.3.2010, p. 70.
(5)  ĠU L 139, 11.5.1998, p. 1.
(6)  ĠU L 139, 11.5.1998, p. 6.
(7)  ĠU L 339, 22.12.2010, p. 1.

Summary:
Il-ħruġ tal-muniti tal-euro
Il-ħruġ tal-muniti tal-euro
SOMMARJU TAD-DOKUMENT:
Regolament (UE) Nru 651/2012 dwar il-ħruġ tal-muniti tal-euro
Regolament (UE) Nru 729/2014 dwar denominazzjonijiet u speċifikazzjonijiet tekniċi tal-muniti tal-euro maħsuba għaċ-ċirkolazzjoni
X’INHU L-GĦAN TAR-REGOLAMENTI?
Ir-Regolament (UE) Nru 651/2012 jiddefinixxi t-tipi ta’ muniti tal-euro u jistabbilixxi l-kundizzjonijiet li għandhom jiġu osservati fil-ħruġ tal-munita.
Ir-Regolament (UE) Nru 729/2014 jistabbilixxi r-rekwiżiti tekniċi tal-muniti tal-euro u jipprovdi għal regoli ġenerali fuq id-disinn tagħhom inkluż l-approvazzjoni tad-disinn.
PUNTI EWLENIN
Ir-Regolament (UE) Nru 651/2012 jiddikjara:
il-gvernijiet tal-pajjiżi taż-żona tal-euro (il-pajjiżi li għandhom l-euro bħala l-munita tagħhom) jistgħu joħorġu muniti għaċ-ċirkolazzjoni* u muniti għall-*kollezzjoni;
muniti għaċ-ċirkolazzjoni jkunu disponibbli fil-valur nominali tagħhom, minbarra għal massimu ta’ 5 % li jistgħu jitqiegħdu fis-suq għal prezz ogħla minħabba l-kwalitajiet tagħhom jew il-preżentazzjoni f'pakkett speċjali;
muniti* kommemorattivi nazzjonali
jistgħu jinħarġu darbtejn fis-sena biss (sakemm id-disinn ma jkunx komuni għall-pajjiżi kollha taż-żona tal-euro);
l-għadd totali li jinħareġ ma jistax ikun aktar minn wieħed minn żewġ limiti possibbli, skont liema jkun l-ogħla, bħala perċentwal tal-muniti taż-żewġ euro kollha fiċ-ċirkulazzjoni;
muniti għall-kolletturi
huma biss munita legali* fil-pajjiż taż-żona tal-euro li joħroġhom;
għandhom ikunu jistgħu jintgħarfu b’mod ċar mill-muniti għaċ-ċirkolazzjoni mill-valur nominali tagħhom, mill-immaġni u minn tnejn minn dawn li ġejjin: il-lewn, id-dijametru u l-piż;
il-gvernijiet tal-pajjiżi taż-żona tal-euro għandhom jikkonsultaw lil xulxin qabel jeqirdu muniti tal-euro danneġġjati;
il-Kummissjoni twettaq stima tal-impatt u tanalizza l-ispejjeż reali tal-produzzjoni tal-muniti ta’ ċenteżmu u żewġ ċenteżmi fid-dawl tal-valur u l-benefiċċji tagħhom.
B’referenza għar-Regolament (UE) Nru 729/2014:
hemm tmien muniti tal-euro (1, 2, 5, 10, 20 u 50 ċenteżmu u euro u żewġ euro);
kull munita għandha naħa distintiva nazzjonali u naħa komuni Ewropea;
In-naħat nazzjonali:
irid ikollhom ċirku ta’ 12-il kewkba mad-dawra kollha tad-disinn nazzjonali;
ma jinbidlux għal 15-il sena, sakemm ma jinbidilx il-kap tal-istat tal-pajjiż;
ma jurux il-valur tal-munita, sakemm ma jużawx alfabett differenti;
jikkonformaw bis-sħiħ mar-Regolament sal-20 ta’ Ġunju 2062;
Il-muniti komemorattivi għandu:
ikollhom biss valur nominali taż-żewġ euro;
ikollhom disinn nazzjonali differenti mill-muniti regolari* taż-żewġ euro;
jikkomemoraw biss suġġetti ta’ relevanza nazzjonali jew Ewropea kbira jew
jikkomemoraw suġġetti tal-ogħla relevanza Ewropea jekk jinħarġu b'mod kollettiv fiż-żona kollha tal-euro;
il-pajjiżi taż-żona tal-euro għandhom jinformaw lil-xulxin u lill-Kummissjoni dwar bidliet proposti fid-disinn nazzjonali u jissottomettuhom għal proċedura ta’ approvazzjoni. Dan jippermetti oġġezzjonijiet
minn gvern li jemmen li d-disinn jista’ jdejjaq lil-pubbliku tiegħu stess;
mill-Kummissjoni, jekk din tqis li d-disinn ma jirrispettax il-ħtiġijiet tekniki tal-leġiżlazzjoni.
MINN META JAPPLIKAW IR-REGOLAMENTI?
Ir-Regolament (UE) Nru 651/2012 ilu japplika mis-16 ta’ Awwissu 2012.
Ir-Regolament (UE) Nru 729/2014 jikkonsolida r-regoli preċedenti rigward muniti stabbiliti meta ġiet introdotta l-euro fl-2002 bir-Regolament (KE) Nru 975/98 u emendi suċċessivi. Dan ilu japplika mit-22 ta’ Lulju 2014.
Iż-żewġ regolamenti integraw l-elementi tar-Rakkomandazzjoni tal-Kumissjoni 2009/23/KE dwar linji gwida komuni għan-naħat nazzjonali u l-ħruġ ta’ muniti tal-euro maħsuba għaċ-ċirkolazzjoni.
SFOND
Il-muniti tal-euro daħlu fl-użu ġenerali fl-2002. It-tmien denominazzjonijiet ivarjaw fid-daqs, il-lewn u l-ħxuna skont il-valur tagħhom u huma ddisinjati biex jagħmlu r-riproduzzjoni illegali diffiċli ħafna.
Għal aktar informazzjoni, ara:
“Karti tal-flus u muniti tal-euro” (il-Kummissjoni Ewropea).
* TERMINI EWLENIN
              
Muniti għaċ-ċirkolazzjoni: muniti għall-użu mill-pubbliku ġenerali li huma valuta legali fil-pajjiżi kollha taż-żona tal-euro.
Muniti għall-kolletturi: muniti mhux maħsuba għaċ-ċirkolazzjoni, li huma valuta legali biss fil-pajjiż taż-żona tal-euro fejn jinħarġu.
Muniti komemorattivi: muniti għaċ-ċirkolazzjoni taż-żewġ euro biex jikkomemoraw suġġett speċifiku ta’ importanza nazzjonali u Ewropew.
Valuta legali: muniti jew karti tal-flus li għandhom jiġu aċċettati f’pajjiż jekk jiġu offruti bħala pagament għal dejn.
Muniti regolari: muniti għaċ-ċirkolazzjoni esklużi muniti komemorattivi.
DOKUMENTI EWLENIN
            
Regolament (UE) Nru 651/2012 tal-Parlament Ewropew u tal-Kunsill tal-4 ta’ Lulju 2012 dwar il-ħruġ tal-muniti tal-euro (ĠU L 201, 27.7.2012, pp. 135–137)
Regolament tal-Kunsill (UE) Nru 729/2014 tal-24 ta’ Ġunju 2014 dwar denominazzjonijiet u speċifikazzjonijiet tekniċi tal-muniti tal-euro maħsuba għaċ-ċirkolazzjoni (Riformulazzjoni) (ĠU L 194, 2.7.2014, pp. 1–7)
l-aħħar aġġornament 04.04.2017